
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А

София 1000, ул. “Г.С.Раковски” №112,  тел: (+359 2)   9234 333, факс: (+359 2) 980 68 86





Р Е Ш Е Н И Е
№ РП-421-18-061/19.12.2018г.
Днес, 19.12.2018 г., в град София, Комисията за противодействие на корупцията и за отнемане на незаконно придобитото имущество, в състав:
Заместник - председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева
У  С  Т  А  Н  О  В  И:
Производството е по реда на чл.71, ал.1, пр.1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на сигнал с рег. № ЦУ 01/С – 421 от 19.09.2018г.
Сигналът е насочен срещу Я.Б.К., ЕГН *** – бивш директор на СУ „Х.Б.“, гр. С.
В сигнала се излагат твърдения за наличие на трудовоправни отношения в периода 2008г. – 2011г. между Я.Б.К., в качеството ѝ на директор на СУ „Х.Б.“, гр. С. и нейната дъщеря – П.Н.Ц., ЕГН: *** заемала длъжността „учител“ в същото училище.
Към сигнала са приложени копия от трудов договор №200/01.02.2008г., трудов договор №140-140/29.11.2010г., трудов договор №818 – 180/15.11.2011г., със заличени лични данни. Служебно, дирекция „Конфликт на интереси“ в КПКОНПИ е събрала данните от НБД Население за Я.Б.К., справки от регистрите на НОИ за Я.Б.К. и П.Н.Ц., както и справка от електронния Регистър на институциите в системата на предучилищното и училищното образование при Министерство на образованието и науката.
След като обсъди събраните в хода на административното производство доказателства, Комисията установи следното от фактическа страна:
Сигналът е подаден от физическо лице, с посочени три имена, адрес и е подписан. 
Я.Б.К. е заемала длъжността директор на СУ „Х.Б.“, гр. С.
Видно от актуална справка от НОИ, тя е пенсионер, считано от 21.10.2015г., като продължава да заема длъжността директор на СУ „Х.Б.“, гр. С. до 01.08.2017г.
Съгласно справка от НБД Население, П.Н.Ц., ЕГН: *** е дъщеря на Я.Б.К.
Според данните от справка на НОИ за трудовите договори на П.Н.Ц., тя е заемала длъжност „учител“ в  СУ „Х. Б.“, гр. С. от 01.02.20108г. Справката от НОИ, сочи 01.09.2016г. за дата на прекратяване на правоотношенията между СУ „Х.Б.“, гр. С. и П.Н.Ц.
Съгласно публичния електронен Регистър на институциите в системата на предучилищното и училищното образование при Министерство на образованието и науката, СУ „Х.Б.“, гр. С., общ. П., с адрес гр. С. ***, е неспециализирано, средно, общинско училище, съгласно чл.35 – 36 от Закона за предучилищното и училищното образование.
Въз основа на така изяснената фактическа обстановка, Комисията установи следното от правна страна:
Предпоставките за започване на производството за установяване на конфликт на интереси са уредени в чл.47, ал.1 и чл.48, ал.1 от ЗПКОНПИ, – сигналът се подава в писмена форма и съдържа: три имена, единен граждански номер, адрес, телефон, факс и електронен адрес на подателя, ако има такъв, дата и подпис на подателя; имената на лицето, срещу което се подава сигналът, заеманата от него длъжност; конкретни данни за твърдяното нарушение, в т.ч. място и период на извършване на нарушението, описание на деянието и други обстоятелства, при които е било извършено, позоваване на документи или други източници, които съдържат информация, подкрепяща изложеното в сигнала, в т.ч. посочване на данни за лица, които биха могли да потвърдят съобщените данни или да предоставят допълнителна информация. При наличието на посочените предпоставки Комисията е длъжна да започне, проведе и приключи производство, спазвайки принципа на служебното начало, съгласно чл.9 от Административнопроцесуалния кодекс (АПК). При липсата на предвидените в закона условия производството следва да се прекрати.
Сигналът е подаден от идентифицирано лице, по смисъла на чл.48, ал.1, т.1 от ЗПКОНПИ.
Съгласно чл.52 от ЗПКОНПИ наличието на лице, заемащо висша публична длъжност по смисъла на чл.6 от ЗПКОНПИ, е задължителна предпоставка за Комисията да разгледа и да се произнесе по сигнал за установяване на конфликт на интереси. Длъжността „директор на общинско училище“ не е сред висшите публични длъжности, изброени в чл.6, ал.1 от ЗПКОНПИ.
Заеманата от Я.Б.К. длъжност - директор на СУ „Х.Б.“, гр. С. до 01.08.2017г. е в обхвата на чл.3, т.23 от ЗПУКИ (отм.), а от влизането в сила на ЗПКОНПИ е в обхвата на §2, ал.1, т.1 от ДР на ЗПКОНПИ. В тази връзка и на основание §2, ал.8 от ДР на ЗПКОНПИ, установяването на конфликт на интереси се извършва от органа по назначаването. На основание чл.3, ал.2, т.28 от Правилник за устройството и функциите на регионалните управления на образованието, началникът на Регионалното управление на образованието – П. е компетентният орган, който следва да извърши проверка за конфликт на интереси по отношение на изложените твърдения в сигнала относно Я.Б.К.
Наличието на лице, заемащо висша публична длъжност, е съществена материалноправна предпоставка за провеждане на производството пред Комисията за противодействие на корупцията и за отнемане на незаконно придобитото имущество, за която тя следи служебно. Липсата на тази предпоставка – субект или лице, заемащо висша публична длъжност, срещу което да се проведе административното производство, се явява пречка за разглеждане на постъпилия сигнал и е основание за прекратяване на настоящото производство.
Предвид изложеното, на основание чл.27, ал.2, т.6 от АПК, във връзка с чл.6, ал.1 от ЗПКОНПИ, Комисията за противодействие на корупцията и за отнемане на незаконно придобитото имущество
Р Е Ш И:

ПРЕКРАТЯВА производството по сигнал с рег. № ЦУ 01/С – 421 от 19.09.2018г. поради липса на лице, заемащо висша публична длъжност по смисъла на чл. 6 от ЗПКОНПИ.
ПРЕПРАЩА сигнала на началника на Регионалното управление на образованието – П. за предприемане на необходимите действия по компетентност. След приключване на проверката началникът на Регионалното управление на образованието – П. следва да уведоми КПКОНПИ за резултатите от същата.
На основание чл.76, ал.2 от ЗПКОНПИ, прокуратурата може да протестира решението пред Административен съд София - град в едномесечен срок от съобщаването му. 

КОМИСИЯ:
Заместник - председател:………………/Антон Славчев/
Член:………………………………../Антоанета Цонкова/
Член:…………………...……………....…/Пламен Йоцов/
Член:…………………………………..../Силвия Къдрева/
1




image1.jpg




